Bħalissa qed naqraw fil-gazzetti l-argumenti li qed iġib Evarist Bartolo dwar il-posizzjoni taċ-Chairman tal-Awtorità dwar is-Servizzi Finanzjarji (MFSA) l-Professur Joe Bannister. Varist qed isostni li l-involviment ta' Bannister fil-gżejjer Cayman hu konflitt ta' interess li minħabba fih Bannister ma messux qiegħed jokkupa l-posizzjoni sensittiva ta' Chairman tal-MFSA. Il-Professur Bannister isostni li diġa ta l-ispjegazzjonijiet tiegħu ħames snin ilu, li ġew aċċettati minn Lawrence Gonzi u Joseph Muscat. L-attakk ta' Varist Bartolo f'dan il-mument, fl-opinjoni tiegħi, mhux daqstant attakk fuq il-Professur Bannister. Bannister huwa fil-mument l-aħjar għal Varist biex jiffoka fuq ir-responsabbiltà kollettiva tal-Kabinett bl-użu ta' lingwaġġ li bih ma jkunx imdarras il-Laburist. L-attakk reali hu kontra r-resistenza ta' sħabu fil-Kabinett biex jiftħu għajnejhom dwar Konrad Mizzi u Keith Schembri. Resistenza li minħabba fiha m'humiex jirrealizzaw il-gravità tas-sitwazzjoni li timmerita rizenja immedjata ta' Konrad Mizzi u Keith Schembri l-Kasco, inkella t-tkeċċija tagħhom. It-Times tal-lum fil-fatt tirrapporta lil Varist jgħid " Dan Varist jgħidu fil-kuntest tal-kritika tiegħu indirizzata lejn il-Professur Joe Bannister. Il-mira reali iżda, fil-fehma tiegħi, hi Joseph Muscat u d-difiża li Muscat qed jagħmel lil Konrad Mizzi u Keith Schembri l-Kasco. Din hi l-politika tal-iskalora li biha l-Gvern ta' Joseph Muscat filwaqt li jiddefendi lil min mexa ħażin qiegħed, fl-istess ħin, kontinwament, ikanta favur is-serjetà fit-tmexxija imma mhux jirrealizza li qiegħed kontinwament jegħreq, imdawwar bl-iskalora. U kif qallu l-professur l-ieħor, Simon Busuttil, fl-iskalora diffiċli jsalva mill-għarqa.